Asia T-80/08

CureVac GmbH

vastaan

sisämarkkinoiden harmonisointivirasto (tavaramerkit ja mallit) (SMHV)

”Yhteisön tavaramerkki — Väitemenettely — Hakemus sanamerkin RNAiFect rekisteröimiseksi yhteisön tavaramerkiksi — Aikaisempi yhteisön tavaramerkiksi rekisteröity sanamerkki RNActive — Suhteellinen hylkäysperuste — Sekaannusvaaran puuttuminen — Asetuksen (EY) N:o 40/94 8 artiklan 1 kohdan b alakohta (josta on tullut asetuksen (EY) N:o 207/2009 8 artiklan 1 kohdan b alakohta)”

Yhteisöjen ensimmäisen oikeusasteen tuomioistuimen tuomio (kahdeksas jaosto) 28.10.2009 II ‐ 4028

Tuomion tiivistelmä

Yhteisön tavaramerkki – Yhteisön tavaramerkin määritelmä ja hankkiminen – Suhteelliset hylkäysperusteet – Väite, jonka on tehnyt sellaisen aikaisemman tavaramerkin haltija, joka on sama tai samankaltainen kuin haettu tavaramerkki ja joka on rekisteröity samoja tai samankaltaisia tavaroita tai palveluja varten – Sekaannusvaara haetun tavaramerkin ja aikaisemman tavaramerkin välillä

(Neuvoston asetuksen N:o 40/94 8 artiklan 1 kohdan b alakohta)

Kohderyhmään kuuluvien kuluttajien osalta ei ole olemassa sekaannusvaaraa sanamerkin RNAiFect, jonka rekisteröintiä yhteisön tavaramerkiksi on haettu sellaisten tavaroiden osalta, joita ovat ”kemikaalit käytettäväksi teollisiin ja tieteellisiin tarkoituksiin; kemikaalit teolliseen ja tieteelliseen käyttöön biopolymeerien käsittelyyn; biologiset tehoaineet laboratorioita varten tieteelliseen ja tutkimuskäyttöön, nimittäin puskuriliuokset ja reagenssit, nimittäin molekyylien ja molekyyliaggregaattien, nimittäin peptidien ja/tai nukleiinihappojen viemiseksi soluihin, nimittäin esitumallisiin tai aitotumallisiin soluihin; kromatografiset aineet käytettäviksi biopolymeerien ja reagenssien ja liuotinaineiden erottamiseen, puhdistamiseen ja eristämiseen biopolymeerien kromatografisissa erotus-, puhdistus- ja/tai eristysprosesseissa; välinepakkaukset molekyylien ja molekyyliaggregaattien, nimittäin peptidien ja/tai nukleiinihappojen viemiseksi soluihin, nimittäin esitumallisiin tai tumallisiin soluihin; transfektioreagenssit” ja ”farmaseuttiset, eläinlääkintä- ja terveydenhoitotuotteet” ja joista ensimmäinen tavararyhmä kuuluu Nizzan sopimuksessa tarkoitettuun luokkaan 1 ja toinen ryhmä luokkaan 5, ja aiemmin yhteisön tavaramerkiksi sellaisia samoihin luokkiin kuuluvia tavaroita varten, jotka ovat osittain samoja ja osittain erittäin samankaltaisia, rekisteröidyn sanamerkin RNActive välillä.

Kumpikin merkki perustuu yhteiseen osaan rna. On kuitenkin todettava, että mainitulla osalla on korkeintaan vähäinen erottamiskyky, vaikka osa kuluttajista ei tiedäkään täsmällisesti kyseisen lyhenteen merkitystä vaan olettaa, että se epäsuorasti viittaa nimenomaan kemialliseen tai molekyyliyhdisteeseen.

Vaikka onkin totta, että kuluttaja normaalisti kiinnittää enemmän huomiota sanojen alkuosaan, koska se kuuluu äännettäessä enemmän, on kuitenkin myös niin, että yleensä yleisö ei miellä moniosaisen tavaramerkin osana olevaa kuvailevaa tai heikosti erottamiskykyistä elementtiä tavaramerkin luoman kokonaiskuvan erottavaksi ja hallitsevaksi osaksi.

Kyseisten kahden merkin yhteinen osa eli rna, jolla on korkeintaan vähäinen erottamiskyky, ei kuitenkaan mahdollista tavaroiden kaupallisen alkuperän erottamista. Näin ollen kyseessä olevien merkkien loppuosat eli ctive ja ifect on katsottava sellaisiksi erottamiskykyisiksi ja hallitseviksi elementeiksi, jotka kiinnittävät kuluttajien huomion, koska ne ovat erottamiskykyisempiä kuin alkuosa rna.

Vaikka kyseisten merkkien yhteinen osa eli rna siis on sanan alussa, kyseisestä samuudesta ei aiheudu sekaannusvaaraa, koska mainittu osa on vain heikosti erottamiskykyinen, joten yleisön huomio kohdistuu esillä olevien kahden merkin loppuosiin, jotka ovat kokonaisuutena arvioituina erilaisia ulkoasultaan, lausuntatavaltaan ja merkityssisällöltään. Kyseisistä kahdesta merkistä syntyy siis erilainen vaikutelma.

Tästä seuraa, että sen, että kyseessä olevat tavarat ovat samoja tai erittäin samankaltaisia, kompensoi kyseisten merkkien vähäinen samankaltaisuus sekä se, että lyhenne RNA on heikosti erottamiskykyinen tai jopa kuvaileva, joten kaikki sekaannusvaara kohdeyleisön keskuudessa voidaan sulkea pois.

(ks. 47–50, 52 ja 53 kohta)